**November på Pluto**

I oktober har vi fortsatt med tilvenning og det å skape gode relasjoner i barnegruppen. De daglige rutinene er nå godt etablert, og barna vet nå at det er samlingsstund etter ryddeteid, og (som regel) å gå i garderoben for å kle på oss etter samlingsstund. Vi har hatt studenter store deler av oktober, og det har vært veldig kjekt for både store og små. Barna ble raskt trygge på alle studentene vi har hatt, og det har vært svært inspirerende for oss å ha studenter. Vi har blant annet endret sangen i samlingsstunden hvor vi synger om alle barna. Nå synger vi “Tre små lopper danset tango i mitt hår”, med refrenget “Jippi yay yay, jippi jippi yay!” som har blitt en kjempehit! Vi har også begynt å bevege oss utenfor barnehagens område, og har gått flere turer i det siste. Den siste uken har vi gått rundt i nærmiljøet og sett på gresskar. I enkelte hus er det også observert julenisser, så nå gleder vi oss til det etter hvert blir flere av dem! Vi kommer til å fortsette å gå en del på tur, mens andre dager er vi på barnehagens lekeplass og koser oss i sølepyttene.

Vi markerte også FN-dagen i barnehagen, hvor vi hadde en veldig koselig ettermiddag med dere foreldre. Tusen takk for bidrag! Inntektene gikk til Forut sin barneaksjon. Dette er en årlig aksjon vi pleier å være med på, og de fokuserer alltid på et barn i et spesifikt land. I år var det Indrani fra India. Vi har tilpasset materialet vi har fått til de yngste, og har derfor bare så vidt vært innom temaet. Vi har hørt litt på Forut-albumet til Maj Britt Andersen på Spotify, og snakket om det vi ser på bildene. Vi har også fokusert på flaggene til de landene som er representert på avdelingen. I år er det hele syv land! Flaggene (Norge, Sverige, Kina, Kroatia, Colombia, Russland og Irland) henger på avdelingen, og vi snakker mye om at “det er \*\*\* sitt flagg”.

Temaet for november eventyr. Vi starter med Bukkene Bruse og ser hvor vi ender opp. Av og til er barna så opptatt av Bukkene Bruse at vi ikke kommer oss videre, andre ganger har vi gått videre til for eksempel Gullhår og Skinnvotten. Barnas medvirkning er viktig for oss her, og vi drar også med eventyrene inn i leken og de andre aktivitetene våre. Sangen om Bukkene Bruse er allerede godt etablert i samlingsstunden vår, og vi håper at vi skal få eventyr inn i den generelle leken. Vi kommer til å bruke visuelle effekter og dramatisering når vi formidler eventyrene i samlingsstundene. Vi skal også leke Bukkene Bruse på tur i skogen, og må nok ta oss en tur opp til trollene! Eventyr er et godt verktøy til å utvikle barns begrepsforståelse og variere deres ordforråd. Nye ord og regler læres, og barna får et positivt forhold til tekst og bilde som kan inspirere til gode samtaler i tillegg til barnas egen fantasi og dramatiske lek. I tillegg blir barna fortrolige med tallsiffer, noe som kan føre til motivasjon til å utforske og leke med tall. Gjennom eventyr vil barna også erfare ulike typer størrelser, sortering, og plassering. Ved å dramatisere eventyrene, kommer til å leke oss mye med begrepene størst, minst, over og under. Eventyr vil ha hovedfokus i de daglige samlingsstundene, og vil gå som en rød tråd gjennom de andre aktivitetene vi har som turer, sangsamlinger, formingsaktiviteter og spontan lek.

Ellers vil vi minne om at det nå går mot stadig våtere og kaldere tider, og det er viktig at barna har nok klesskift. Vi må nok regne med å bruke regntøyet flittig i en periode framover, og det er viktig at barna har nok varme klær til å ha under. Bukse og genser eller dress i fleece eller ull er viktig å ha liggende i barnehagen, i tillegg til varme sokker til å ha oppi støvlene. Vinterdressene tåler også litt vann, så de dagene det ikke er altfor store sølepytter kler vi barna med vinterdress og vintersko. Det er både varmere og har lettere bevegelighet for de yngste. Husk å ta med votter også! Votter er ikke alltid så populært hos de yngste, og de mister en del av bevegeligheten ved å ha de på. Så lenge det ikke regner, er tynne tommelvanter helt topp. Når det blir kaldere og vi må til med polvotter, har vi veldig god erfaring med votter som har glidelås helt ned. Disse er lette å få på barna, og vi klarer å få dem ordentlig på slik at barna får best mulig bevegelighet. Regnvotter kan også være greit å ha til våte dager, da barna har en magnetisk tiltrekning til sølepyttene. På de virkelig kalde dagene, pleier vi også å ha ullvotter på barna når de sover. Ullsokker på hendene fungerer også utmerket når de sover, så det er ikke nødvendig å kjøpe eller strikke ullvotter dersom dere ikke har det. Hvor kaldt det blir i Stavanger i år vet vi jo aldri, men plutselig kan det bli behov for både votter og ull/fleecegenser i vognen. Det kan også være greit å ha en tynn lue til sovingen, da noen av barna blir veldig varme i toppen av vinterlue i soveposene.

Siden julekakene allerede har vært lenge i salg i butikkene og enkelte av barna har begynt å snakke om julenissen, kan det godt være vi tjuvstarter litt på julen på Pluto også. Men vi skal vente til et godt stykke ut i november i det minste! Men vi vet at desember er en veldig kort måned, og det er alltid så dumt når barna endelig lærer seg julesangene og julen er over. Dermed kommer vi etter hvert til å snike julen bittelitt inn, og så kjører vi på for fullt i desember!

Julie kommer til å ha foreldresamtaler i løpet av november. Dette er en utviklingssamtale dere får tilbud om to ganger i året, hvor vi snakker i en halvtimes tid om barnets utvikling og trivsel på avdelingen. Det vil bli hengt opp liste med tidspunkt i garderoben, så skriver dere dere opp der det passer. Dersom ingen av tidspunktene passer, finner vi alltids en annen tid.

Vi minner om planleggingsdagene torsdag 11. november og fredag 12. november. Barnehagen er da stengt. Det er også planleggingsdag mandag 3. januar 2022.

I romjulen kommer vi til å samarbeide med avdeling Neptun slik at de ansatte skal få tatt ut feriedager. Det kan dermed være at det er en ansatt på Neptun som tar imot barnet eller er der når dere henter.

I november har vi hele fire bursdagsbarn! Mia og Saga blir begge to 1 år i november, og de begynner på Pluto etter hvert. Amalie og Nora blir 2 år 18 november. Gratulerer med dagen til nesten halve avdelingen som har bursdag i november!

Høsthilsen fra Marianne, Barbro og Julie